Document ID: 32012R0674

REGULAMENTUL (UE) NR. 674/2012 AL COMISIEI
din 23 iulie 2012
de modificare a Regulamentului (CE) nr. 1418/2007 privind exportul anumitor deșeuri destinate recuperării către anumite țări care nu sunt membre ale OCDE
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37,
după consultarea țărilor în cauză,
întrucât:
(1)
Anexa IIIA din Regulamentul (CE) nr. 1013/2006 a fost modificată prin Regulamentul (UE) nr. 664/2011 al Comisiei din 11 iulie 2011 (2) privind transferurile de deșeuri pentru a include anumite amestecuri de deșeuri. Prin urmare, în conformitate cu articolul 37 din Regulamentul (CE) nr. 1013/2006, Comisia a formulat o cerere scrisă fiecărei țări unde nu se aplică Decizia OCDE (3), prin care solicită o confirmare scrisă că amestecurile de deșeuri a căror exportare nu este interzisă în temeiul articolului 36 din Regulamentul (CE) nr. 1013/2006, pot fi exportate din Comunitate pentru a fi recuperate în țara respectivă și cere o indicație privind eventuala procedură de control care se aplică în țara de destinație. Prin urmare, anexa la Regulamentul (CE) nr. 1418/2007 al Comisiei din 29 noiembrie 2007 privind exportul anumitor deșeuri destinate recuperării enumerate în anexa III sau IIIA la Regulamentul (CE) nr. 1013/2006 al Parlamentului European și al Consiliului în anumite țări în care Decizia OCDE privind controlul circulației transfrontaliere a deșeurilor nu se aplică (4) ar trebui modificată pentru a ține seamă de răspunsurile primite.
(2)
De asemenea, Comisia a primit informații suplimentare de la mai multe țări privind alte deșeuri enumerate în anexa III sau IIIA la Regulamentul (CE) nr. 1013/2006. Prin urmare, pentru a se ține cont de acestea, anexa la Regulamentul (CE) nr. 1418/2007 ar trebui să fie modificată,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1418/2007 se modifică în conformitate cu anexa la prezentul regulament.
Articolul 2
Prezentul regulament intră în vigoare în a paisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2012.

Labels: 3
13
20